賀楊樞密新建貢院三十韻
作者：項安世
朝代：宋

paragraphs: 楚囿七澤荒南雲，三江五湖同吐吞。
杞梓橘柚杶幹柏，芷蘺椒桂蘼蘭蓀。
天英地靈聚爲人，魁壘詭異難具論。
屈原離騷二十五，句句字字皆瑶琨。
六朝弼亮胡伯始，學士登瀛劉季孫。
恭惟火德據天統，翼軫正值鶉賁賁。
質肅聲名海山動，諫議才氣淮湖奔。
日中則昃固其理，城復于隍吁忍言。
生聚教訓五十載，昔無萌孽今輪轅。
堯湯立賢遍天下，九重科詔如春溫。
州家不辦一椽屋，往往盛之給孤園。
鵠袍竹笥合羞死，况欲開口人其髠。
關西夫子楊伯起，後身把鉞來西門。
荆棘之藪瓦礫場，一日汗礎千猊蹲。
翼飛革棘不可狀，鐵畫怒起翔鸞鵷。
日者稽山始開闢，已有大策當臨軒。
吾州故事有元祐，追配詎肯慙東藩。
晚生科第愧前轍，考室誤使當罍樽。
向來氣習今未已，猶夢裹飯趨晨閽。
一官却恨大早計，不得掉鞅驂鵬鵾。
明年珍産入包貢，琳琅璀磊堆金盆。
蓬萊弱水三十萬，借以鼓吹看橫鶱。
吾儕小人科舉士，一朝出守忘其源。
臺池崇深學校廢，况此贔屭楹梁尊。
第言三歲始一用，緩而不切非所敦。
偷安幸不目前急，事至踧躩如驚猿。
先生閒暇窺遠畧，如以大手開中原。
先爲之地待其至，雖有萬事無由繁。
繡裳天上儻歸去，願廣此意扶乾坤。
諸生脚迹不足道，大庇四海安元元。